Pedagog kadrning attestatsiyadan o‘tganligi to‘g‘risidagi sertifikatlarni hisobga olish, saqlash va topshirish tartibi to‘g‘risidagi nizomni tasdiqlash haqida

O‘zbekiston Respublikasi Vazirlar Mahkamasining 2016-yil 7-apreldagi 107-son “Maktabgacha, umumiy o‘rta, o‘rta maxsus, kasb-hunar va maktabdan tashqari davlat ta’lim muassasalari pedagog kadrlarini attestatsiyadan o‘tkazish tartibi to‘g‘risidagi nizomni tasdiqlash haqida”gi qaroriga asosan buyuraman:
 1. Pedagog kadrning attestatsiyadan o‘tganligi to‘g‘risidagi sertifikatlarni hisobga olish, saqlash va topshirish tartibi to‘g‘risidagi nizom ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasi Vazirlar Mahkamasining 2016-yil 7-apreldagi 107-son “Maktabgacha, umumiy o‘rta, kasb-hunar va maktabdan tashqari davlat ta’lim muassasalari pedagog kadrlarini attestatsiyadan o‘tkazish tartibi to‘g‘risidagi nizomni tasdiqlash haqida”gi qaroriga muvofiq, maktabgacha, umumiy o‘rta, kasb-hunar va maktabdan tashqari davlat ta’lim muassasalari (bundan buyon matnda ta’lim muassasalari deb yuritiladi) pedagog kadrlarining attestatsiyadan o‘tganligi to‘g‘risidagi sertifikatlarni (bundan buyon matnda sertifikat deb yuritiladi) hisobga olish, saqlash va topshirish tartibini belgilaydi.
 1. O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish Davlat inspeksiyasi (bundan buyon matnda Davlat inspeksiyasi deb yuritiladi), Qoraqalpog‘iston Respublikasi Maktabgacha ta’lim vazirligi, viloyatlar maktabgacha ta’lim boshqarmalari, Toshkent shahar maktabgacha ta’lim bosh boshqarmasi (bundan buyon matnda maktabgacha ta’lim boshqarmalari deb yuritiladi), Qoraqalpog‘iston Respublikasi Xalq ta’limi vazirligi, viloyatlar xalq ta’limi boshqarmalari va Toshkent shahar xalq ta’limi bosh boshqarmasi (bundan buyon matnda xalq ta’limi boshqarmalari deb yuritiladi), Qoraqalpog‘iston Respublikasi, viloyatlar va Toshkent shahar kasb-hunar ta’limi hududiy boshqarmalari (bundan buyon matnda kasb-hunar ta’limi hududiy boshqarmalari deb yuritiladi), tuman (shahar) maktabgacha ta’lim bo‘limi, tuman (shahar) xalq ta’limi bo‘limi hamda attestatsiya komissiyalari tuzilgan ta’lim muassasalarida ushbu tashkilotlar rahbarlarining buyrug‘i bilan sertifikatlarni hisobga olish, saqlash va topshirish bo‘yicha moddiy javobgar shaxslar (bundan buyon matnda mas’ul shaxs deb yuritiladi) belgilanadi.
 2. Sertifikatlarni hisobga olish, saqlash va topshirish mas’ul shaxslar tomonidan amalga oshiriladi.
 3. Sertifikatlar hisobi mas’ul shaxs tomonidan doimiy ravishda olib borilishi shart.
 4. Qabul qilingan (kirim qilingan) sertifikatlar shu kunning o‘zida mazkur Nizomning ilovasiga muvofiq shaklda yuritiladigan Sertifikatlarning hisobini yuritish jurnalida (bundan buyon matnda jurnal deb yuritiladi) hisobga olinishi lozim. 
 5. Jurnal ip o‘tkazib tikilgan, uning varaqlariga tartib raqamlari qo‘yilgan bo‘lishi kerak. Jurnalning oxirgi betida jami varaqlar soni ko‘rsatilib, mas’ul shaxs tomonidan imzolanadi va tashkilot muhri qo‘yiladi. Jurnalga ma’lumotlar mas’ul shaxs tomonidan qayd etib boriladi.
 6. Jurnalni to‘ldirishda yo‘l qo‘yilgan xato bir chiziq bilan o‘chiriladi va keyingi qatorga to‘g‘ri yozuv kiritiladi. Kiritilgan har bir tuzatish shu varaqning pastki qismida izohlanib, tashkilot muhri bilan tasdiqlanishi zarur. Jurnaldagi yozuvlarni o‘chirish, bo‘yash, ustidan qog‘oz yopishtirish, shuningdek jurnalda ochiq qatorlar qoldirib ketish taqiqlanadi. 
 7. Sertifikatlar mas’ul shaxs tomonidan po‘lat seyfda (yonmaydigan shkafda) saqlanishi zarur. Agar mas’ul shaxsning xonasida po‘lat seyf (yonmaydigan shkaf) bo‘lmasa, sertifikatlar tashkilot rahbarining po‘lat seyfida (yonmaydigan shkafida) saqlanadi.
 8. Ishdan tashqari vaqtlarda sertifikatlar saqlanayotgan po‘lat seyf (yonmaydigan shkaf) joylashgan xona muhrlangan bo‘lishi kerak.
 9. Sertifikatlar: 
 maktabgacha ta’lim, xalq ta’limi boshqarmalari va kasb-hunar ta’limi hududiy boshqarmalariga — Davlat inspeksiyasi tomonidan; 
 tuman (shahar) maktabgacha ta’lim, tuman (shahar) xalq ta’limi bo‘limlariga — tegishli maktabgacha ta’lim boshqarmalari, xalq ta’limi boshqarmalari tomonidan; 
 ta’lim muassasalariga — tegishli tuman (shahar) maktabgacha ta’lim, tuman (shahar) xalq ta’limi bo‘limlari tomonidan buyurtmanomalarga muvofiq belgilangan tartibda beriladi. 
 10. Sertifikatlar ishonchnomaga asosan dalolatnoma rasmiylashtirilgan holda beriladi. Dalolatnoma sertifikatlarni topshirgan va qabul qilib olgan shaxslar tomonidan imzolanadi hamda sertifikatlarni topshirayotgan tashkilot rahbari tomonidan tasdiqlanadi. 
 Ushbu dalolatnomada topshirilgan sertifikatlar haqida ma’lumot (seriyasi, tartib raqami), miqdori va topshirilgan tashkilot hamda boshqa zarur ma’lumotlar ko‘rsatilishi lozim. 
 11. Attestatsiya komissiyalari pedagog kadrlarga tarqatish uchun sertifikatlarni mas’ul shaxsdan oladi. 
 12. Attestatsiya komissiyalari Vazirlar Mahkamasining 2016-yil 7-apreldagi 107-son qarori bilan tasdiqlangan Maktabgacha, umumiy o‘rta, o‘rta maxsus, kasb-hunar va maktabdan tashqari davlat ta’lim muassasalari pedagog kadrlarini attestatsiyadan o‘tkazish tartibi to‘g‘risida nizomga muvofiq sertifikatlarning pedagog kadrlarga tarqatilishini ro‘yxatga olish uchun maxsus daftar (sahifalangan, tikilgan va muhrlangan) yuritadi.
 13. Sertifikatlarning xatosiz to‘ldirilishi uchun attestatsiya komissiyasi raislari mas’ul hisoblanadi. Sertifikatlarni to‘ldirish vaqtida yoki to‘ldirilgandan keyin undagi yozuvlarni bo‘yash, o‘chirish, tuzatish kiritish hamda ushbu holatlarga izoh berib muhr bilan tasdiqlashga yo‘l qo‘yilmaydi. To‘ldirish vaqtida buzilgan sertifikatlar bo‘yicha ikki nusxada dalolatnoma tuzilib, har chorakda mazkur Nizomning 15-bandida belgilangan tartibda tegishli tashkilotga topshiriladi.
 14. Buzilgan va yaroqsiz holga kelgan sertifikatlar dalolatnoma asosida hisobdan chiqariladi. Mazkur dalolatnoma ikki nusxada tuzilib, mas’ul xodim va tashkilot rahbari tomonidan imzolanadi. Ushbu dalolatnomada buzilgan va yaroqsiz holga kelgan sertifikatlar haqidagi ma’lumotlar (sertifikatlarning buzilishi, yaroqsiz holga kelishi sabablari, seriyasi, tartib raqami, miqdori) ko‘rsatilishi lozim. Dalolatnoma asosida buzilgan va yaroqsiz holga kelgan sertifikatlar haqida jurnalga tegishli yozuv kiritiladi. 
 15. Buzilgan va yaroqsiz holga kelgan sertifikatlar bo‘yicha rasmiylashtirilgan dalolatnomaning bir nusxasi: 
 ta’lim muassasasi tomonidan — tegishli tuman (shahar) maktabgacha ta’lim, tuman (shahar) xalq ta’limi bo‘limlariga; 
 tuman (shahar) maktabgacha ta’lim, tuman (shahar) xalq ta’limi bo‘limlari tomonidan — tegishli maktabgacha ta’lim boshqarmalari, xalq ta’limi boshqarmalariga; 
 maktabgacha ta’lim boshqarmasi, xalq ta’limi boshqarmasi, kasb-hunar ta’limi hududiy boshqarmasi tomonidan — Davlat inspeksiyasiga sertifikatlar ilova qilingan holda yuborilishi lozim. Bunda, maktabgacha ta’lim boshqarmasi va xalq ta’limi boshqarmasi tomonidan ta’lim muassasasi hamda tuman (shahar) maktabgacha ta’lim bo‘limi, tuman (shahar) xalq ta’limi bo‘limi yuborgan yaroqsiz holga kelgan sertifikatlar va dalolatnoma nusxalarini ham Davlat inspeksiyasiga yuboriladi.
 16. Davlat inspeksiyasiga yuborilgan buzilgan va yaroqsiz holga kelgan sertifikatlarni yo‘q qilish bo‘yicha ikki nusxada dalolatnoma rasmiylashtiriladi hamda mas’ul shaxs va Davlat inspeksiyasi boshlig‘i tomonidan imzolanadi. Sertifikatlarning seriyalari, tartib raqamlari qirqib olinib, dalolatnomaning bir nusxasiga ilova qilingandan so‘ng, sertifikatlarning o‘zi yoqib yuborish yo‘li bilan yo‘q qilinadi.
 17. Ma’lum sabablarga ko‘ra tarqatilmay qolgan sertifikatlar bo‘yicha har yarim yilda ikki nusxada dalolatnoma tuziladi hamda mas’ul shaxs va attestatsiya komissiyasi raisi tomonidan imzolanadi. Dalolatnomaning bir nusxasi, tarqatilmay qolgan sertifikatlar unga ilova qilingan holda, sertifikatlarni bergan mas’ul shaxsga qaytariladi. Mas’ul shaxs tarqatilmay qolgan barcha sertifikatlarni umumlashtirib, ularni dalolatnoma asosida mazkur Nizomning 15-bandida belgilangan tartibda Davlat inspeksiyasiga yuborilishini ta’minlaydi.
 18. Davlat inspeksiyasiga yuborilgan va ma’lum sabablarga ko‘ra tarqatilmay qolgan foydalanish uchun yaroqli bo‘lgan sertifikatlar mas’ul shaxs tomonidan qayta hisobga olinadi va kelgusida mazkur Nizomda belgilangan tartibda foydalaniladi.
 19. Mazkur Nizom O‘zbekiston Respublikasi Xalq ta’limi vazirligi hamda Oliy va o‘rta maxsus ta’lim vazirligining O‘rta maxsus, kasb-hunar ta’limi markazi bilan kelishilgan.